KOMMISSIONENS FORORDNING (EF) Nr. 807/1999

af 16. april 1999

om overgangsforanstaltninger, som følge af indførelsen af euroen, for finansieringen af undersøgelser og kontrol efter direktiv 85/73/EØF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 10, og

ud fra følgende betragtninger:

I artikel 7 i Rådets direktiv 85/73/EØF af 29. januar 1985 om finansiering af sundhedsmæssig undersøgelse og kontrol af fersk kød og fjerkrækød omhandlet i direktiv 89/662/EØF, 90/425/EØF, 90/675/EØF og 91/496/EØF(2), senest ændret ved direktiv 97/79/EF(3), er det fastsat, at kursen for omregning af de i nævnte direktiv i ecu fastsatte beløb til national valuta er den kurs, der offentliggøres hvert år i C-udgaven af De Europæiske Fællesskabers Tidende på den første arbejdsdag i september; denne kurs anvendes fra den 1. januar året efter;

i Rådets forordning (EF) nr. 974/98 af 3. maj 1998 om indførelsen af euroen(4) er det fastsat, at fra den 1. januar 1999 skal valutaen for de medlemsstater, der deltager i den økonomiske og monetære union, være euroen; omregningskurserne mellem euroen og valutaerne i de medlemsstater, der indfører euroen, blev fastsat ved forordning (EF) nr. 2866/98(5);

som følge af bestemmelserne i artikel 2 i forordning (EF) nr. 2799/98 udtrykkes de priser og beløb, der fastsættes i retsakterne vedrørende den fælles landbrugspolitik, i euro; disse priser og beløb betales og opkræves i euro i de deltagende medlemsstater; i de øvrige medlemsstater omregnes de til disses nationale valuta ved hjælp af vekselkursen, og de betales eller opkræves i national valuta;

bestemmelserne i artikel 7 i direktiv 85/73/EØF er i det mindste i en overgangsperiode, der udgøres af året 1999, ikke i overensstemmelse med bestemmelserne i forordning (EF) nr. 974/98 og forordning (EF) nr. 2799/98; for at sikre en harmonisk overgang bør bestemmelserne derfor fraviges;

de i denne forordning fastsatte foranstaltninger er i overensstemmelse med udtalelse fra Den Stående Veterinærkomité -

UDSTEDT FØLGENDE FORORDNING:

Artikel 1

1. Uanset artikel 7 i direktiv 85/73/EØF omregnes de beløb i euro, der er fastsat i nævnte direktiv, til national valuta i de medlemsstater, der har indført den fælles valuta, ved hjælp af den kurs, der blev uigenkaldeligt fastlåst ved forordning (EF) nr. 2866/98.

2. I de medlemsstater, der ikke har indført den fælles valuta, omregnes de beløb i euro, der er fastsat i direktiv 85/73/EØF, og som anvendes i 1999, uanset artikel 2, stk. 2, i forordning (EF) nr. 2799/98 til national valuta ved hjælp af den kurs, der blev offentligjort i C-udgaven af De Europæiske Fællesskabers Tidende på den første arbejdsdag i september 1998.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1999. Efter anmodning anvendes de bestemmelser, der blev erstattet ved artikel 1, stk. 1, dog for alle transaktioner, der foretages i perioden mellem den dato, fra hvilken denne forordning anvendes, og den dato, hvor den træder i kraft.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. april 1999.

På Kommissionens vegne

Franz FISCHLER

Medlem af Kommissionen

(1) EFT L 349 af 24.12.1998, s. 1.

(2) EFT L 32 af 5.2.1985, s. 14.

(3) EFT L 24 af 30.1.1998, s. 31.

(4) EFT L 139 af 11.5.1998, s. 1.

(5) EFT L 359 af 31.12.1998, s. 1.